**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2018 M. vasario 21 D. SPRENDIMO NR. T2-27 „dĖL parduodamų SAVIVALDYBĖS BŪSTų ir pagalbinio ūkio paskirties pastatų SĄRAŠo PATVIRTINIMO“ PAkeitimo**

**1. Sprendimo projekto esmė, tikslai ir uždaviniai** – šio sprendimo projekto tikslas papildyti Parduodamų savivaldybės būstų ir pagalbinio ūkio paskirties pastatų sąrašą, ir įrašyti savivaldybei nuosavybės teise priklausantį pagalbinio ūkio paskirties ūkinį pastatą Pievų Tako g. 14, Klaipėdoje, ir ūkinių pastatų Geležinkelio g. 2 ir Kuosų g. 8, Klaipėdoje, dalis, kad pagal gautus piliečių prašymus būtų galimybė turtą parduoti ir gauti pajamas į savivaldybės biudžetą.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2018 m. vasario 21 d. sprendimu Nr. T2-27 „Dėl parduodamų savivaldybės būstų ir pagalbinio ūkio paskirties pastatų sąrašo patvirtinimo“, buvo patvirtintas Parduodamų savivaldybės būstų ir pagalbinio ūkio paskirties pastatų sąrašas. Į sąrašą yra įtraukti būstai ir pagalbinio ūkio paskirties pastatai, kuriuos savivaldybės nuomininkai, bendraturčiai ir gyvenamųjų namų savininkai įstatymo nustatyta tvarka pateikę prašymą, turi galimybę juos įsigyti (pirkti). Nurodytas sąrašas, esant poreikiui, bus papildomas.

Įrašomi į sąrašą pagalbinio ūkio paskirties ūkinis pastatas Pievų Tako g. 14, Klaipėdoje, ir ūkinių pastatų Geležinkelio g. 2 ir Kuosų g. 8, Klaipėdoje, dalys. Nurodytas turtas perimtas iš valstybės ir įteisintas Klaipėdos miesto savivaldybei nuosavybės teise. Gyvenamųjų namų Pievų Tako g. 14, Geležinkelio g. 2 ir Kuosų g. 8, Klaipėdoje, savininkai ir bendraturčiai pateikė prašymus įsigyti turtą rinkos verte.

Šiuo sprendimo projektu yra teikiamas tvirtinti Parduodamų savivaldybės būstų ir pagalbinio ūkio paskirties pastatų sąrašo papildymas. Į sąrašą įrašomi 990, 991 ir 992 punktuose nurodyti objektai. Galimybė parduoti nurodytą turtą atsiras tik po to, kai turtas bus įrašytas į Parduodamų savivaldybės būstų ir pagalbinio ūkio paskirties pastatų sąrašą.

**3. Kokių rezultatų laukiama.**

Papildžius ir patvirtinus Parduodamų savivaldybės būstų ir pagalbinio ūkio paskirties pastatų sąrašo pakeitimą, bus sudarytos sąlygos gyvenamojo namo savininkams pagal pateiktą prašymą įsigyti nurodytą turtą, o savivaldybei gauti pajamas į savivaldybės biudžetą ir panaudoti socialinio būsto fondo plėtrai.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nereikalingi.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – lėšos, gautos už parduodamą turtą būtų pervedamos į savivaldybės biudžetą ir naudojamos socialinio būsto fondo plėtrai.

Turto skyriaus vedėjas Edvardas Simokaitis